Challenge Touri etapivõit visale prantslasele
Indias lõppes täna Chellenge Touri etapp, kus võidu napsas prantslane Ugo Coussaud. Prantslase mänguringid olid 68, 67, 68, 67, mis andis kokku tulemuseks -18. Ühe löögiga kaotasid šveitslane Joel Girrbach ning hispaanlane Manuel Elvira (viimane päev 66). Enne viimast päeva esikolmikus olnud hollandlane Lars Van Meijel ja inglane Alex Fitzpatrick mängisid viimase ringi mõlemad 73 lööki ja langesid vastavalt neljandaks ja üheksandaks. Tulemused
Coussaud tõusis võiduga juhtima ka hooaja edetabelit. 30-aastast prantslast võiks pidada visaks võitlejaks, kuna juba 2010. aastal otsustas ta amatöörstaatusest loobuda. Challenge Touril osaleb ta aastast 2018 ning 102. start tõi lõpuks esimese etapivõidu. Nii sel kui eelmisel aastal oli ta kummalgi aastal korra teine olnud ning 2021. aastal lõpetas Soomes, Vierumäki etapi neljandana. Touri kaardist on ta kahel aastal napilt ilma jäänud. 2021. aastal lõpetas ta hooaja kokkuvõttes 25. positsioonil ning aasta hiljem 35ndal.
Hooaeg jätkub kuu aja pärast kahe turniiriga Araabia Ühendemiraatides.